題靈隱寺師一上人十韻
作者：張祜
朝代：唐

paragraphs: 八十空門子，深山土木骸。
片衣閑自衲，單食老長齋。
道性終能遣，人情少不乖。
樔枸居上院，薜荔俯層階。
洗鉢前臨水，窺門外有柴。
朗吟揮竹拂，高楫曳芒鞋。
迸笋斜穿塢，飛泉下噴崖。
種花忻土潤，撥石慮沙埋。
舊往師招隱，初臨我詠懷。
何當緣興翫，更爲表新牌。